b'\n_START_ARTICLE_\nTyrnyauz\n_START_PARAGRAPH_\nTyrnyauz (russisk: \xd0\xa2\xd1\x8b\xd1\x80\xd0\xbd\xd1\x8b\xd0\xb0\xd1\x83\xd0\xb7) er en by i republikken Kabardino-Balkaria i Russland. Den ligger i dalf\xc3\xb8ret til elva Baksan i Nord-Kaukasus, rundt 60\xc2\xa0km vest for Naltsjik. Innbyggertall: 20\xc2\xa0376 (est. 2006), 21\xc2\xa0092 (folketelling 2002), 30\xc2\xa0800 (folketelling 1989)._NEWLINE_Byen ble grunnlagt som en bosetning ved en wolframgruve og -foredlingsanlegg, som fremdeles er hovedarbeidsgiver i omr\xc3\xa5det._NEWLINE_Byen ligger langs hovedruten for klatreekspedisjoner til Elbrus, og er et viktig forsyningspunkt for turer inn i Elbrus-omr\xc3\xa5det._NEWLINE_I juni 2001 ble byen rammet av en kraftig flom og jordskred. Boligblokker ble begravd i gj\xc3\xb8rme opp til fjerde etasje. Det finnes ingen p\xc3\xa5litelige tall for antall omkomne og skadede. Byen hadde pr 2004 stort sett kommet seg etter skadene, men sporene etter raset er fremdeles synlige.'